വിവാഹമോചനം തേടിയതിന്റെ പ്രതികാരം തിരുവനന്തപുരത്ത് വീട്ടമ്മയ്ക്ക് നേരെ ഭര്ത്താവിന്റെ ക്രൂര മര്ദ്ദനം, ബോധം നഷ്ടമായിട്ടും അക്രമം തുടര്ന്നു. നട്ടെല്ലിനും വാരിയെല്ലിനും ഗുരുതര പരിക്ക് തിരുവനന്തപുരം : വീട്ടമ്മയ്ക്ക് നേരെ ഭര്ത്താവിന്റെ ക്രൂര മര്ദ്ദനം. തിരുവനന്തപുരത്താണ് സംഭവം. പുല്ലുവിള സ്വദേശിനി ജെസിയെ ഭര്ത്താവ് വര്ഗീസാണ് ക്രൂരമായി മര്ദ്ദിച്ചത്. സ്ഥിരമായി മദ്യപിച്ചെത്തി പ്രശ്നമുണ്ടാക്കുന്നതിനാല് വിവാഹമോചനം തേടിയതിന്റെ പ്രതികാരത്തിലാണ് ഭര്ത്താവ് ആക്രമണം നടത്തിയത്. ക്രൂര മര്ദ്ദനത്തിന് ഇരയായ യുവതിയെ അയല്വാസികള് എത്തി രക്ഷപ്പെടുത്തി. ഗുരുതര പരിക്കുകളോടെ ഇവര് മെഡിക്കല് കോളേജ് ആശുപത്രിയില് ചികിത്സയിലാണ്. വെള്ളിയാഴ്ച രാത്രിയോടെയായിരുന്നു സംഭവം. അടുക്കളയില് ജോലി ചെയ്തിരുന്ന ജെസിയെ ഭര്ത്താവ് പിന്നിലൂടെ വന്ന് മര്ദ്ദിക്കുകയായിരുന്നു. രക്തം വാര്ന്ന് ജെസിക്ക് ബോധം നഷ്ടപ്പെട്ടപ്പോള് ഭര്ത്താവ് പിന്മാറിയെങ്കിലും വീണ്ടും മര്ദ്ദിക്കാന് ആരംഭിച്ചു. ഈ ബഹളം കേട്ട് എത്തിയ അയല്വാസിയാണ് ജെസിയെ രക്ഷിച്ചത്. ആശുപത്രിയില് ചികിത്സയിലുള്ള ജെസിയുടെ നട്ടെല്ലിനും വാരിയെല്ലിനും പരിക്കുണ്ട്. 13 വര്ഷം മുന്പാണ് ഇരുവരുടേയും വിവാഹം കഴിഞ്ഞത്. മദ്യപിച്ചെത്തുന്ന വര്ഗീസ് സ്ഥിരം വീട്ടില് വഴക്കുണ്ടാക്കലും മര്ദ്ദനവും പതിവായിരുന്നു. തുടര്ന്ന് ആറ് മാസം മുന്പ് വിവാഹമോചനത്തിന് ജെസി അപേക്ഷ നല്കി. ഇതിന്റെ പ്രതികാരമായിരുന്നു മര്ദ്ദനം. നേരത്തെയും ഇയാള്ക്കെതിരെ പോലീസില് പരാതി നല്കിയിരുന്നെങ്കിലും അതെല്ലാം ഒത്തു തീര്ക്കുകയായിരുന്നുവെന്ന് ബന്ധുക്കള് പറയുന്നു.